SL Uradni list Evropske unije C 282/14

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 282/09)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

„OLIVA DI GAETA“

EU št.: PDO-IT-02101 – 23.12.2015

ZOP ( X ) ZGO ( )

1. Ime

„Oliva di Gaeta“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Oliva di Gaeta“ se uporablja samo za oljko sorte „itrana“ (imenovano tudi gaetana). Ob dajanju na trg mora imeti oljka „Oliva di Gaeta“ naslednje značilnosti:

— oblika: sferična;

— velikost: najmanj 12 mm;

— število plodov na kilogram: največ 410;

— barva: močno rožnata do vijolična;

— razmerje meso/koščica: vsaj 3;

— polifenoli skupaj: najmanj 12 mg/kg;

— tokoferoli skupaj: najmanj 42 mg/kg.

Poleg tega meso odlikuje: enostavno in popolno ločevanje od koščice, mehka konsistenca, tipičen okus, rahlo grenak, oceten in/ali mlečen, močno rožnata do vijolična barva.

Morebitne nepravilnosti drup, kot so nepravilnosti kože s spremembami mesa ali brez njih, grbančasta koža, prisotnost peclja, poškodbe zaradi kritosemenk in/ali žuželk, se dopuščajo do največ 6 %.

3.3 Krma (samo za proizvode živalskega izvora) in surovine (samo za predelane proizvode)

Sorta „itrana“(imenovana tudi gaetana) je edina sorta, ki se uporablja za proizvodnjo ZOP „Oliva di Gaeta“. Uporaba gensko spremenjenih rastlin „itrana“ ni dovoljena. Za proizvodnjo oljke „Oliva di Gaeta“ je prepovedana uporaba serij oljk, ki predstavljajo nezrele ali mehke drupe, imajo epikarp rdeče barve in/ali meso, ki se ni obarvalo „krvavo“ rdeče.

3.4 Posebne faze proizvodnje, ki jih je treba izvajati na opredeljenem geografskem območju

Vse faze procesa proizvodnje (pridelava, spravilo in predelava oljk) morajo potekati na opredeljenem geografskem območju, opisanem v točki 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod, ki je dan na trg z zaščiteno označbo porekla „Oliva di Gaeta“, se lahko pakira:

— v posodah za prehranske namene s prostornino največ 25 litrov. Za tovrstno pakiranje mora biti na posodi s poudarjenimi, dobro vidnimi in neizbrisnimi črkami naveden datum pakiranja;

— v prozornih steklenih posodah prostornine do 4 litrov;

— v plastičnih posodah za enkratno uporabo prostornine do 4 litrov.

Pri pakiranju je dovoljena uporaba snovi za nakisanje in/ali konzervansov, kot sta L-askorbinska kislina in citronska kislina, za izboljšanje in podaljšanje ohranljivosti proizvoda.

Dovoljena je pasterizacija slanice.

Pasterizacija oljk ni dovoljena.

3.6 Posebna pravila za označevanje proizvoda, za katerega se uporablja registrirano ime

Na etiketah, uporabljenih za oljko „Oliva di Gaeta“, mora biti obvezno prikazan grafični znak Evropske unije, s katerim se označujejo proizvodi z ZOP, in naslednje dodatne informacije:

— ime „Oliva di Gaeta“, ki mu sledi kratica ZOP;

— ime, ime podjetja in naslov proizvajalca;

— logotip proizvoda, prikazan spodaj.

Prepovedano je dodajanje kakršnih koli oznak, ki niso izrecno določene. Dovoljena pa je uporaba navedb, ki se nanašajo na zasebne blagovne znamke, pod pogojem, da ne hvalijo proizvoda in ne zavajajo potrošnikov. Dovoljena je tudi navedba imena podjetja, ki prideluje proizvod, ter drugih točnih navedb, ki jih je mogoče dokumentirati in jih dovoljujejo predpisi Skupnosti oziroma nacionalni ali regionalni predpisi ter ne nasprotujejo namenu in vsebini te specifikacije.

4. Jedrnata opredelitev geografskega območja

Območje gojenja in pridelave oljk z zaščiteno označbo porekla „Oliva di Gaeta“ zajema ozemlja dežel Lacij in Kampanja, ki so našteta spodaj:

pokrajina Latina: celotno ozemlje občin Bassiano, Campodimele, Castelforte, Cori, Fondi, Formia, Gaeta, Itri, Lenola, Maenza, Minturno, Monte S. Biagio, Norma, Priverno, Prossedi, Roccagorga, Roccamassima, Roccasecca dei Volsci, Sermoneta, Sezze, Sonnino, Sperlonga, Spigno Saturnia, SS. Cosma e Damiano, Terracina in del ozemlja občine Cisterna di Latina. Kar zadeva občino Cisterna di Latina, spodnja meja območja proizvodnje sovpada s traso železniške proge Rim - Neapelj;

pokrajina Frosinone: celotno ozemlje občin Amaseno, Ausonia, Castelnuovo Parano, Coreno Ausonio, Esperia, Pico;

pokrajina Rim: celotno ozemlje občin Castel Madama, Castel S. Pietro, Palestrina, Labico, Valmontone, Artena, San Gregorio da Sassola, Casape, Poli in Tivoli.

pokrajina Caserta: celotno ozemlje občin Sessa Aurunca in Cellole.

5. Povezava z geografskim območjem

Opredeljeno geografsko območje, ki ga sestavlja 44 občin, predstavlja neprekinjeno celovito območje, ki se razteza od severa proti jugu vzdolž gorske verige iz planin Monti Tiburtini, Prenestini, Lepini, Ausoni in Aurunci. Na tem območju je oljkarstvo, ki skoraj izključno temelji na gojenju sorte „itrana“ (imenovane tudi gaetana), tesno povezano z lokalnim družbenim tkivom, ki je stoletja pogojevalo razvoj ozemlja in posledično življenje prebivalstva, ki se je skozi čas izmenjevalo, predvsem pa je vplivalo na gospodarstvo na tem območju. Sorta „itrana“ (imenovana tudi gaetana) se je odlično prilagodila talnim razmeram na območju pridelovanja oljke „Oliva di Gaeta“, ki je zunaj tega območja manj prisotna.

Sorta „itrana“ je dvonamenska sorta, za katero je značilna pozna dozorelost. Spravilo se opravi pri polni dozorelosti. Določitev ustrezne stopnje zrelosti oljk je ključnega pomena za pridobitev značilnosti oljke „Oliva di Gaeta“. Drupe za proizvodnjo oljke „Oliva di Gaeta“ morajo biti obrane na stopnji polne zrelosti, ki nastopi, ko epikarp postane črn, svetleč in včasih pokrit s poprhom, ki mu lokalno pravijo „panno“, medtem ko meso od zunaj navznoter postopoma prevzema temno vinsko rdečo barvo. Ocena primerne stopnje zrelosti drupe, ki jo opravi kmet in/ali izvajalec, je zelo pomembna faza za pravilno dosego barve oljke „Oliva di Gaeta“, pridobljene po procesu vrenja.

Proces vrenja oljk za proizvodnjo oljke „Oliva di Gaeta“ se izvede po tradicionalni „metodi za proizvodnjo oljk sorte itrana“. Ta metoda, ki se prenaša skozi generacije in jo lokalni izvajalci uporabljajo izključno na opredeljenem območju, določa naravno mlečnokislinsko vrenje brez takojšnjega dodajanja soli in/ali umetnih snovi za nakisanje. Gre za sistem, ki se je utrjeval skozi leta in temelji na postopkih vrenja, ki vključujejo širok in raznolik nabor mikrobne flore; ta nastaja spontano in povzroči najprej burno, potem pa počasno vrenje, ki se stabilizira po dodajanju soli. Pri upravljanju tega postopka mora upravljavec gospodarstva pozorno spremljati mešanico iz vode in oljk, kateri se nato doda sol. Med postopkom mora upravljavec gospodarstva redno prilivati slanico, da oljke nikoli niso izpostavljene zraku.

S pravilnim potekom postopka vrenja se omogoči zmehčanje mesa oljke, ki omogoči ločitev koščice, ter nastanek značilnega okusa oljke „Oliva di Gaeta“, ki je rahlo grenak, oceten in/ali mlečen ter se razlikuje od okusa drugih vrst namiznih oljk.

Iz mnogih zapisov v različnih zgodovinskih dokumentih iz obdobja Vojvodstva Gaeta, ki se nanašajo na proizvodnjo in trženje namizne oljke (črne), je razvidno, da je ozemlje, ki ga je upravljalo to vojvodstvo, zibelka porekla istoimenskih oljk.

Ime „Oliva di Gaeta“ se lahko zgodovinsko poveže z imenom območja porekla, ki je bilo del istoimenskega vojvodstva, ter z imenom pristanišča, od koder so plule ladje proti večjim potrošniškim trgom črnih oljk. Trgovci in pridelovalci od takrat ime „Oliva di Gaeta“ uporabljajo za označevanje črnih namiznih oljk sorte itrana, ki se pridobivajo s posebnim sistemom lokalne predelave. Z zgodovinskega vidika povezavo med proizvodom in območjem dokazujejo številni dokumentirani dokazi; številne so tudi zgodovinske reference, ki pričajo o metodi predelave črnih namiznih oljk. Ime „Oliva di Gaeta“ se je ustalilo v času več desetletij, kar dokazujejo računi, etikete, promocijsko gradivo in publikacije.

Sklic na objavo specifikacije

(drugi pododstavek člena 6(1) te uredbe)

Celotno besedilo specifikacije proizvoda je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ (v zgornjem desnem kotu zaslona), nato „Prodotti DOP, IGP e STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.